夏竦
奉和御製迎圣像中路获金龙送还茅山
巍巍真像范金成，瑞节棠舟远导迎。
精衷励翼符神贶，藻卫葳蕤率礼经。
兰隄晓景涟漪静，神龙报降祥云映。
双上琼干采质明，旁临旌栧灵辉盛。
台臣祇肃薦华芗，承贺凝贞拜露章。
羲氏官名高可拟，汉家年纪远难方。
凤盖分阴腾九色，蜿蜒共戏云裳侧。
御天飞跃世空闻，瑞德萦盘今始识。
骙骙矫首仰中宸，丹扆深嘉美应臻。
纾礼既能畴圣日，为霖当使福蒸人。
华阳翠壑贞灵地，星使送还彰睿志。
更播云章入管弦，昭昭亿载传金匮。